Inspectoratul pentru Situaţii de Urgenţă (ISU) Botoşani a informat că un depozit de furaje situat pe un câmp din localitatea Trusești a luat foc, în noaptea de marți spre miercuri, 29 mai, după ce a fost lovit de un trăsnet.
Potrivit acestora, în incendiu au ars aproximativ 40 de tone de furaje, iar pentru stingerea incendiului şi înlăturarea efectelor s-a acţionat mai bine de cinci ore.
„La caz au ajuns, în cel mai scurt timp, pompierii militari de la Garda de Intervenţie Truşeşti şi Detaşamentul de Pompieri Botoşani, dar şi Serviciile Voluntare pentru Situaţii de Urgenţă Truşeşti şi Albeşti, cu patru autospeciale de stingere şi un buldoexcavator. Aceştia au constatat că ardeau peste 40 de tone de furaje şi au intervenit rapid astfel încât flăcările să nu se extindă la un alt depozit de furaje”, au precizat oficialii ISU.
Misiunea pompierilor a fost una de durată, deoarece trebuia verificat fiecare metru pătrat pentru a elimina riscul de reaprindere. Pe timpul intervenţiei, autospecialele au fost realimentate de mai multe ori.
Pompierii susţin că, în urma intervenţiei lor, au fost protejate de foc peste 100 de tone de furaje.